forfalskning
Forfalskning, det med svig for øje at omforme, forandre eller eftergøre noget eller frembringe noget, der ikke er det, som det gives ud for at være.
Det kan være strafbart som dokumentfalsk at benytte et dokument, hvis oprindelige indhold, der stammede fra den angivne udsteder, er ændret, se falsk dokument. En forfalskning kan ske ved ændring af tal, ord, påførsel af stempel eller udskiftning af billede.
Et dokument bliver ikke falsk, hvis udstederen selv ændrer i det før eller efter brugen. Er et dokument derimod udstedt af flere eller forsynet med godkendelse eller lignende, kan en oprindelig udsteders senere ændring være forfalskning. Se også dokumentforbrydelse, falskmøntneri og kunstforfalskning.